Et skænderi mellem to nordmænd udviklede sig så voldsomt, at den ene havnede på sygehuset og den anden på politigården. De to mænd, en 24-årig og en 49-årig, kom op at skændes ud for Hotel Radisson ved Stranden i Aalborg. Her sparkede den 24-årige den 49-årige i hovedet. Offeret blev kørt til sygehuset, og her viste det sig, at han var særdeles slemt tilredt. Manden havde fået en blødning i hjernen, og blev straks opereret. Her dagen efter er den 49-åriges tilstand stadig kritisk. - Det er tilsyneladende ret umotiveret, det der sker, siger vagtchef ved Nordjyllands Politi Mogens Hougesen til TV2/Nord. Den 24-årige gerningsmand er anholdt, og blev ved et grundlovsforhør i formiddag varetægtsfængslet indtil 20. september. - Han kunne bekræfte, at han havde været på gerningsstedet, men han kunen ikke rigtig huske noget, fordi han var påvirket af alkohol, siger Mogens Hougesen til TV2/Nord.

Opsummering:
En nordmand der lørdag aften blev sparket i hovedet ligger fortsat i koma. Overfaldsmand er varetægtsfængslet.